b'\n_START_ARTICLE_\nJo\xc5\xbee Slak\n_START_SECTION_\n\xc5\xbdivljenje in delo\n_START_PARAGRAPH_\nV otro\xc5\xa1tvu je \xc5\xbeivel pri stari mami, ki ga je nau\xc4\x8dila marsi\xc4\x8desa za \xc5\xbeivljenje koristnega. Po osnovnem \xc5\xa1olanju v Kopru, je od\xc5\xa1el na Kemijsko srednjo \xc5\xa1olo v Ljubljano in se nato vpisal na \xc5\xa1tudij kemije, ki ga ni navdu\xc5\xa1il. Leta 1971 se je odlo\xc4\x8dil za \xc5\xa1tudij slikarstva na Akademiji za likovno umetnost v Ljubljani, kjer je leta 1975 diplomiral pri profesorju Gabrijelu Stupici. V Ljubljani se mu ni uspelo vpisati na specialko._NEWLINE_Eno leto je u\xc4\x8dil likovni pouk na osnovni \xc5\xa1oli. Leta 1980 je od\xc5\xa1el v ZDA, kjer se je pre\xc5\xbeivljal kot mizar. Kmalu se je vrnil domov. Leta 1985 je za leto in pol od\xc5\xa1el na Japonsko. V Kyotu je na Shiritsu Geijutsu Daigaku zaklju\xc4\x8dil postdiplomski \xc5\xa1tudij in se nau\xc4\x8dil japon\xc5\xa1\xc4\x8dine. Prepotoval je Japonsko in se vrnil v Ljubljano. Tu si je leta in leta zaman trudil, da bi pridobil ustrezen atelje. Z muko je najemal popolnoma opusto\xc5\xa1ene prostore, da je lahko slikal in razstavljal._NEWLINE_Nemirna in radovedna narava ga je gnala, da je z nenehnimi vpra\xc5\xa1anji vznemirjal vse okoli sebe. Pod vpra\xc5\xa1aj je postavljal na\xc5\xa1o celotno kulturo. V osebni dr\xc5\xbei je bil zelo gostoljuben, a na drugi strani bole\xc4\x8de neposreden, poln smisla za humor in ironijo (roganje). Vse antagonizme svoje osebe je prelil v izjemen umetni\xc5\xa1ki opus. Tudi svoje kemijsko znanje in mizarske spretnosti je ve\xc5\xa1\xc4\x8de izkori\xc5\xa1\xc4\x8dal za nenavadne slikarske re\xc5\xa1itve. \xc5\xbde na za\xc4\x8detku osemdesetih let njegove slike izgubijo okvir, postanejo poljubnih oblik, kot si zamisli posamezno slikarsko kompozicijo. Na lesene plo\xc5\xa1\xc4\x8de, ki jih svobodno oblikuje slika z akrilnimi barvami in nanje lepi razli\xc4\x8dne ostanke \xc5\xbeivljenja. Postopoma je razvil izviren na\xc4\x8din nana\xc5\xa1anje barv in ble\xc5\xa1\xc4\x8de\xc4\x8dih najnovej\xc5\xa1ih materialov na zamotano izrezljane lesene plo\xc5\xa1\xc4\x8de._NEWLINE_Mogo\xc4\x8de je najizvirnej\xc5\xa1i in najbolj izrazit slovenski postmoderni slikar._NEWLINE_Avtobiografsko razmi\xc5\xa1ljanje o ustarjanju in umetnosti je objavil v katalogu Jo\xc5\xbee slak RAZSTAVA, ki ga je predstavil na posebnem dogodku 2. decembra 1992 v Vili Katarina v Ljubljani. Uvodno poglavje je posve\xc4\x8deno stari mami._NEWLINE_Leta 1993 je imel veliko pregledno razstavo v Moderni galeriji Ljubljana z naslovom I DO IT MY WAY._NEWLINE_Leta 2007 je prejel Nagrado Pre\xc5\xa1ernovega sklada za razstavo Slike za slepe v Mali galeriji. Slepe slike so mu metafora za razli\xc4\x8dne vrste slepot, od fizi\xc4\x8dne do socialne in ideolo\xc5\xa1ke._NEWLINE_Z dru\xc5\xbebeno kritiko nadaljuje leta 2012 z razstavo Kmetske slike v KiBeli, prostoru za umetnost MMC Kibla._NEWLINE_V zadnjih letih \xc5\xbeivljenja je \xc5\xbeivel in delal v Jordankalu na Dolenjskem. Njegovo nemirno ustvarjalno in \xc5\xbeivljenjsko pot je zaklju\xc4\x8dilo nesre\xc4\x8dno naklju\xc4\x8dje. Posthumno pregledno razstavo so mu postavili v Galeriji Nova Gorica leta 2015._NEWLINE_Zapustil nam je s "holivudskimi ble\xc5\xa1\xc4\x8dicami" prekrito podobo na\xc5\xa1e v duhovno no\xc4\x8d pogreznjene civilizacije._NEWLINE_Njegov brat Franci Slak je bil re\xc5\xbeiser.'